Britannia sai keskiviikkona 7. maaliskuuta kylmän suihkun kuvitelmilleen päästä brexitin jälkeen jatkamaan EU:n rahoitusmarkkinoilla entiseen malliin.

Euroopan neuvoston puheenjohtaja Donald Tusk totesi Luxemburgissa ykskantaan, että vaikka EU on tarjoamassa Britannialle vapaakauppasopimusta, palvelut eivät enää kuulu sen piiriin kuin hyvin rajoitetusti. Kanta koskee erityisesti Britannian finanssialaa.

Tuskin viestin vahvistivat myöhemmin samana iltana kokouksessaan Euroopan parlamentin puhemies Antonio Tajani ja parlamentin eri poliittisten ryhmien puheenjohtajat.

Euroopan neuvoston kanta ei ole yllätys, mutta se on silti syvä pettymys brexitin innokkaimmille kannattajille. Puheessaan Mansion Housessa Lontoossa 2. maaliskuuta 2018 pääministeri Theresa May nimenomaan kertoi Britannian tavoittelevan ennenäkemättömän laajaa ja syvällistä vapaakauppasopimusta Euroopan unionin kanssa.

”Et yksinkertaisesti voi olla sisällä ja ulkona yhtä aikaa.”

Käytännössä ennennäkemättömyys tarkoitti sitä, että poiketen esimerkiksi EU:n ja Kanadan välisestä CETA-sopimuksesta, tavarakaupan ohella myös palvelut kuuluisivat laajasti brittien vapaakauppasopimuksen piiriin.

Financial Timesin mukaan asia on Lontoolle äärimmäisen tärkeä, koska Britannian palvelualat, joista finanssiala on merkittävin, ovat nauttineet 15,63 miljardin euron kauppaylijäämästä EU-maihin. Samaan aikaan tavarakauppa on ollut 107,18 miljardia alijäämäinen.

Jäljelle jääville EU-maille asia on kuitenkin yksinkertainen. Brittien ei sallita poimia rusinoita pullasta.

Kun kerran Britannia ei halua tunnustaa EU-oikeuden määräysvaltaa brexitin jälkeen, unionin on mahdotonta antaa brittiläisten finanssitalojen häärätä mantereen puolella ilman yhteistä juridista pohjaa.

Erityisen haluttomia antamaan briteille pelivaraa ovat Saksa ja Ranska, jotka laskevat merkittävän osan Lontoon Cityn nykyisistä palveluista muuttavan brexitin myötä Frankfurtiin ja Pariisiin.

”Finanssipalvelut eivät ole tavaroita eikä niiden kauppaa voi valvoa samalla tavalla”, totesi Ranskan valtionvarainministeri Bruno Le Maire Financial Timesin mukaan.

”Kun maa on päättänyt lähteä, sillä on seurauksensa: Et yksinkertaisesti voi olla sisällä ja ulkona yhtä aikaa.”

Tullivapaa tavarakauppakin tulee jatkossa hankaloitumaan ja kallistumaan.

Donald Tusk kuvasi tekeillä olevaa sopimusta maailmanhistorian ensimmäiseksi vapaakauppasopimukseksi, jolla heikennetään osapuolten taloudellisia suhteita.

Seuraavaksi alustava luonnos lähtee kaikkien 27 Euroopan unioniin jäävän maan arvioitavaksi. Kierroksen ja mahdollisten tarkennusten jälkeen suunnitelma päätyy jatkoneuvottelujen ohjenuoraksi EU-komission brexit-neuvottelijalle, ranskalaiselle Michel Barnierille.

Euroopan neuvoston määrittelemien suuntaviivojen mukaan EU onkin tällä tietoa tarjoamassa Britannialle vain samantapaista tavaroiden vapaakauppasopimusta kuin sillä on esimerkiksi Kanadan ja Japanin kanssa, mutta ei edes osittaista pääsyä unionin sisämarkkinoille tai mitään sellaista erityisasemaa, jota britit ovat toivoneet.

Donald Tuskin mukaan mahdollisesti sovittava tullivapaa tavarakauppakin tulee jatkossa hankaloitumaan ja kallistumaan, koska britit ovat haluttomia sitoutumaan yhteisiin standardeihin.

Kovista puheistaan huolimatta myös britit tietävät tämän ja joutuvat ainakin osin nieleskelemään ylpeyttään.

Pääministeri May toivoi perjantain puheessaan Britannian voivan brexitin jälkeen jatkaa etäisjäsenenä Helsingissä toimivanssa Euroopan kemikaalivirastossa ECHAssa, Lontoosta Amsterdamiin muuttavassa lääkevirastossa EMAssa sekä Kölnissä toimivassa lentoturvallisuusvirastossa EASAssa.

Jos Yhdistynyt kuningaskunta eroaisi kokonaan niiden valvonnasta, brittiläisten lääkkeiden ja kemianteollisuuden tuotteiden myynti EU-maihin vaikeutuisi ja hidastuisi huomattavasti kaksinkertaisten hyväksymis- ja lupamenettelyvaatimusten johdosta.

Brittilentoyhtiöiden liikenne EU-alueelle saattaisi pahimmillaan katketa, kunnes maa saisi pystyyn oman, EU:n vaatimukset täyttävän lentoturvallisuusviraston.

Britannia siis joutuu brexitistä huolimatta hyväksymään virastojen toimialojen osalta myös vihaamansa Euroopan unionin tuomioistuimen päätösvallan.